กสิกรชิงโบรกเกอร์ขายประกัน
วางเป้าหรูขึ้นผู้นำลูกค้าธุรกิจ พร้อมจับมือพันธมิตรทุกค่าย
22 มี.ค. 2555

วางเป้าหรูขึ้นผู้นำลูกค้าธุรกิจ พร้อมจับมือพันธมิตรทุกค่าย
เคแบงก์ ลุยธุรกิจโบรกเกอร์ขายประกันลูกค้ารายใหญ่ หวังเป็นผู้นำตลาด
นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย เปิดเผยว่า ธนาคารจะขยายธุรกิจนายหน้าประกันภัยในส่วนของลูกค้าธุรกิจให้เพิ่มมากขึ้น โดยตั้งเป้าเติบโตให้ได้ปีละ 20-30% จากปีที่ผ่านมาที่มีรายได้ประมาณ 200 ล้านบาท ซึ่งจะมีการขยายงานขายไปยังลูกค้าทั่วไปที่ไม่ใช่เป็นลูกค้าของธนาคารให้เพิ่มขึ้น นอกเหนือจากลูกค้าสินเชื่อของธนาคารที่ปัจจุบันเป็นสัดส่วนลูกค้าประมาณ 80-90% 
“เราเริ่มเป็นโบรกเกอร์หรือนายหน้าขายประกันมาได้ 2 ปี แล้วก็เติบโตมาโดยตลอด ตั้งเป้าให้เป็นผู้นำตลาดและเป็นบริษัทโบรกเกอร์ขนาดใหญ่ให้ได้ โดยปัจจุบันมีส่วนแบ่งการตลาดประมาณ 30% ของกลุ่มลูกค้าธุรกิจ ซึ่งเราก็เปิดกว้างไม่ได้ขายเฉพาะให้แต่บริษัทประกันในเครือกสิกรไทยเท่านั้น เพื่อให้ลูกค้ามีทางเลือกที่หลากหลาย โดยเฉพาะบริษัทประกันภัยญี่ปุ่นที่มีอยู่หลายบริษัท เพื่อให้ตรงกับความต้องการของลูกค้าสินเชื่อญี่ปุ่นของธนาคาร” นายทรงพล กล่าว
ทั้งนี้ ล่าสุดบริษัทได้ร่วมเป็นพันธมิตรกับบริษัท ทิพยประกันภัย และในปีนี้มีแผนเพิ่มพันธมิตรอีก 1-2 บริษัท จากปัจจุบันที่มีพันธมิตรอยู่ 11 แห่ง ซึ่งแต่ละแห่งก็มีความเชี่ยวชาญด้านสินค้าประกันที่แตกต่างกัน เช่น ด้านประกันเทรดเครดิตที่เกี่ยวข้องกับการค้าระหว่างประเทศ และประกันความเสี่ยงภัยทุกชนิด
อย่างไรก็ตาม ในส่วนของประกันความเสี่ยงภัยทุกชนิด โดยเฉพาะด้านความคุ้มครองภัยจากน้ำท่วมนั้น ลูกค้าส่วนใหญ่ที่สามารถทำหรือได้ต่อประกันเดิมก็จะทำประกันไว้ก่อน เพียงแต่เงื่อนไขความคุ้มครองไม่เหมือนเดิม เนื่องจากถูกจำกัดวงเงินความรับผิดชอบไว้ แต่ยังมีลูกค้าบางส่วนที่อยู่ระหว่างเคลมค่าสินไหมจากน้ำท่วมยังไม่เสร็จ จึงยังไม่สามารถต่อประกันใหม่ได้ ขณะที่การขอวงเงินสินเชื่อใหม่เพื่อนำไปปรับปรุงโรงงานหลังน้ำท่วมก็ต่ำกว่าที่ธนาคารคาดการณ์ไว้ ซึ่งส่วนใหญ่ลูกค้าจะขอเข้ามาเจรจาปรับปรุงโครงสร้างหนี้เดิมมากกว่า
นายทรงพล กล่าวว่า ปัจจุบันธนาคารขายประกันให้กับ บริษัท เมืองไทยประกันภัย บริษัท ประกันคุ้มภัย บริษัท สมโพธิ์ เจแปน ประกันภัย (ประเทศไทย) บริษัท คิวบีอี ประกันภัย (ประเทศไทย) บริษัท เอ็ม เอส ไอ จี ประกันภัย (ประเทศไทย) บริษัท เจนเนอราลี่ ประกันภัย (ไทยแลนด์) บริษัท โตเกียวมารีนศรีเมืองประกันภัย บริษัท แอกซ่าประกันภัย บริษัท ทิพยประกันภัย บริษัท เอซ ไอเอ็นเอ โอเวอร์ซีส์ อินชัวรันซ์ และ บริษัท อาคเนย์ประกันภัย